
	ФИШ VІІ.ІІ.1

	
	данък върху разходите

Обекти на облагане С ДАНЪК ВЪРХУ СОЦИАЛНИТЕ РАЗХОДИ, ПРЕДОСТАВЕНИ В НАТУРА



І. ОПРЕДЕЛЕНИЕ ЗА „СОЦИАЛНИ РАЗХОДИ, ПРЕДОСТАВЕНИ В НАТУРА” 
Терминът „Социални разходи, предоставени в натура” е дефиниран с § 1, т. 34 от ДР на ЗКПО.

ІІ. ОБЕКТИ НА ОБЛАГАНЕ С ДАНЪК ВЪРХУ СОЦИАЛНИТЕ РАЗХОДИ, ПРЕДОСТАВЕНИ В НАТУРА
С данък върху разходите са облагат документално обоснованите социални  разходи,  предоставени в натура на работници и служители и лица наети по договор за управление и контрол /наети лица/. Към тях се включват и разходите за:
· Вноски (премии) за допълнително доброволно осигуряване, за доброволно здравно осигуряване и за застраховки „Живот“;
· Ваучери за храна на електронен носител.

ІІІ. КРИТЕРИИ ЗА КВАЛИФИЦИРАНЕТО НА РАЗХОДИТЕ КАТО СОЦИАЛНИ И ТЯХНОТО ПРИЗНАВАНЕ ЗА ДАНЪЧНИ ЦЕЛИ
На основание чл. 204 във връзка с § 1, т. 34 от ДР на ЗКПО се извеждат следните критерии, които трябва да бъдат изпълнени кумулативно, за да може определени разходи да се квалифицират като социални и  да се обложат с данък върху разходите, а именно:
· Предоставени са  в натура; 
· Документално са обосновани;
· Предоставени са на работници и служители и на лица, наети по договори за управление и контрол;
· Социални придобивки по чл. 294 от КТ;
· Предоставени са по ред и начин, определени с чл. 293 от КТ (предоставени са с решение на общото събрание на работниците и служителите) или от ръководството на предприятието;
· Достъпни са за всички работници и служители и за лицата наети по договор за управление и контрол. Това означава, че всички работници и служители могат да се възползват от социалните придобивки, предоставени от работодателя;
· Отчетени са като разходи.
ІV. СОЦИАЛНИ РАЗХОДИ, КОИТО НЕ СА ПРЕДОСТАВЕНИ В НАТУРА 
Социалните разходи, които не са предоставени в натура, а под формата на пари на работниците и служителите или на лицата наети по договори за управление не са обект на облагане по реда на ЗКПО. Тези суми се квалифицират като доход на физическите лица и се облагат при условията и по реда на ЗДДФЛ. 
V. ОСВОБОДЕНИ ОТ ОБЛАГАНЕ СОЦИАЛНИ РАЗХОДИ
1. Социални разходи за вноски (премии) за допълнителното доброволно осигуряване и застраховки „Живот” 
Не се облагат с данък разходите в размер до 60 лв. (30.68 евро) месечно за всяко наето лице за вноски (премии) за допълнително доброволно осигуряване, за доброволно здравно осигуряване и за застраховки „Живот“.
За да могат данъчно задължените лица да се възползват от това данъчно облекчение, е необходимо да бъде изпълнено следното условие - към края на месеца, през който са начислени разходите, данъчно задълженото лице няма подлежащи на принудително изпълнение публични задължения. За целите на предходното изречение не са налице задължения, когато към края на месеца, през който са начислени разходите, задълженията не са отразени в данъчно-осигурителната сметка или не са отразени като предявени за принудително изпълнение в Националната агенция за приходите.
По смисъла на § 1, т. 53 от ДР на ЗКПО във връзка с § 1, т. 12 от ДР на ЗДДФЛ „допълнително доброволно осигуряване“ е осигуряването по част втора, дялове трети и четвърти от Кодекса за социално осигуряване, както и доброволното осигуряване, осъществявано съгласно законодателството на държава - членка на Европейския съюз, на друга държава - страна по Споразумението за Европейското икономическо пространство или на друга държава - членка на Организацията за икономическо сътрудничество и развитие, от институция, която извършва дейности, пряко свързани с пенсионното осигуряване или с осигуряването за професионална квалификация и безработица.
Съгласно § 1, т. 54 от ДР на ЗКПО във връзка с § 1, т. 13 от ДР на ЗДДФЛ  „доброволно здравно осигуряване“ е осигуряването по глава трета от Закона за здравното осигуряване, както и дейността по доброволно здравно застраховане, осъществявана съгласно законодателството на държава - членка на Европейския съюз, на друга държава - страна по Споразумението за Европейското икономическо пространство или на друга държава - членка на Организацията за икономическо сътрудничество и развитие, от институция, която извършва дейност по доброволно (допълнително) здравно застраховане.

Според § 1, т. 55 от ДР на ЗКПО във връзка с § 1, т. 14 от ДР на ЗДДФЛ  „застраховки „Живот“ са сключваните от:
а) застрахователи, лицензирани съгласно Кодекса за застраховането, или от застрахователи със седалище в държава - членка на Европейския съюз, или в друга държава - страна по Споразумението за Европейското икономическо пространство, извършващи дейност при условията на правото на установяване или на свободата на предоставяне на услуги:

аа) застраховка „Живот“, която включва застраховка само за достигане на определена възраст, застраховка само за смърт, застраховка за достигане на определена възраст или за по-ранна смърт, посочена в т. 1, буква „а“ и т. 3, буква „а“ от раздел I на приложение № 1 от Кодекса за застраховането;

бб) застраховка с изплащане на анюитети (пенсия или рента) по т. 1, буква „б“ и т. 3, буква „б“ от раздел I на приложение № 1 от Кодекса за застраховането;

б) застрахователи със седалище в държава - членка на Организацията за икономическо сътрудничество и развитие, застраховки, аналогични на застраховките по буква „а“.
2. Социални разходи за ваучери за храна на електронен носител
· Освобождаване от облагане на социалните разходи за ваучери за храна на електронен носител

Терминът „ Ваучери за храна на електронен носител” е дефиниран в §1, т. 36а от ДР на ЗКПО.
„Ваучери за храна на електронен носител“ са платежни инструменти, които могат да бъдат използвани само по ограничен начин и отговарят на условията по чл. 2, ал. 1, т. 11, буква „в“" от Закона за платежните услуги и платежните системи, предоставени чрез работодателя на работниците и служителите, включително на тези по договори за управление, които се използват за заплащане на храна и хранителни продукти в ресторанти, заведения за бързо обслужване и обекти за търговия с храни, включително магазини за хранителни стоки, супермаркети, хипермаркети и други, осъществяващи дейност в съответствие с изискванията на Закона за храните, съгласно сключен договор за обслужване с оператор. Ваучерите за храна на електронен носител не са електронни пари по смисъла на Закона за платежните услуги и платежните системи. Електронен носител може да бъде физически електронен носител или виртуален електронен носител и се зарежда само с ваучери за храна от оператор.

ВАЖНА ОСОБЕНОСТ е налице по отношение на ваучерите за храна на електронен носител, която не съществуваше по отношение на ваучерите на хартиен носител. Тази особеност произтича от разпоредбите на чл. 2, ал. 3 и чл. 32, ал. 5 от Наредба № 7 от 9 юли 2003 г. за условията и реда за издаване и отнемане на разрешение за извършване на дейност като оператор на ваучери за храна и осъществяване дейност като оператор (Наредба №7). Съгласно чл. 2, ал. 3 от Наредба № 7 чрез ваучерите за храна на електронен носител работодателите предоставят на лица, работещи по трудови правоотношения и по договори за управление, наричани по-нататък „ползватели“, средства за храна ежемесечно до размера на данъчното облекчение по чл. 209а, ал. 1 от ЗКПО, отделно от възнаграждението им. В чл. 32, ал. 5 от Наредба №7 е постановено, че при издаване на ваучери за храна на електронен носител по предоставена индивидуална квота по чл. 41 операторите са длъжни да следят за изпълнение на чл. 209а, ал. 1 от ЗКПО, като не допускат издаването (зареждането) на ваучери за храна на електронен носител над определената максимална сума месечно за всяко наето лице.

От цитираните разпоредби е видно, че работодателите нямат право да предоставят ваучери за храна на електронен носител в размер, по-голям от 200 лв. (102,26 евро) месечно на всяко наето лице.
Съгласно чл. 209а, ал. 1 от ЗКПО не се облагат с данък социалните разходи по чл. 204, ал. 1, т. 2, буква „в“ в размер до 200 лв. (102,26 евро) месечно, предоставени под формата на ваучери за храна на електронен носител на всяко наето лице, когато са налице едновременно следните условия:

1. договореното основно месечно възнаграждение на лицето в месеца на предоставяне на ваучерите е не по-малко от средномесечното договорено основно възнаграждение на лицето за предходните три месеца;

2. към края на месеца, през който са начислени разходите за ваучери, данъчно задълженото лице няма подлежащи на принудително изпълнение публични задължения; за целите на предходното изречение не са налице задължения, когато към края на месеца, през който са начислени разходите, задълженията не са отразени в данъчно-осигурителната сметка или не са отразени като предявени за принудително изпълнение в Националната агенция за приходите;

3. ваучерите са предоставени на данъчно задълженото лице от лице, получило разрешение за осъществяване на дейност като оператор от министъра на финансите.

На основание чл. 209а, ал.2 от ЗКПО право да осъществява дейност като оператор има лице, получило разрешение от министъра на финансите, което:

1. има внесен основен (регистриран) капитал не по-малко от 2 млн. лв. (1 022583,76 евро) към момента на подаване на документите за издаване на разрешение;

2. е регистрирано по Закона за данък върху добавената стойност;

3. не е в производство по несъстоятелност или в ликвидация;

4. няма подлежащи на принудително изпълнение публични задължения към момента на подаване на документите за разрешение;

5. се представлява от лица, които:

а) не са осъждани за умишлено престъпление от общ характер, освен ако са реабилитирани, като за българските граждани обстоятелството относно съдимостта се установява служебно;

б) не са били членове на управителен или контролен орган на дружество, прекратено с обявяване в несъстоятелност през последните две години, предхождащи датата на решението за откриване на производство по несъстоятелност, ако са останали неудовлетворени кредитори;

6. разполага с ваучер за храна на електронен носител, който отговаря на следните изисквания:

а) съдържа уникален идентификационен номер, който позволява индивидуализиране и проследяване на електронния носител;

б) съдържа фирмата на оператора и единния идентификационен код, определен от Агенцията по вписванията, съответно единния идентификационен код по БУЛСТАТ;

в) съдържа фирмата на работодателя и единния идентификационен код, определен от Агенцията по вписванията, съответно единния идентификационен код по БУЛСТАТ;
г) съдържа текст със забрана за тегленето на пари в брой от ваучера за храна на електронен носител;

д) съдържа текст със забрана за покупка на вино, спиртни напитки, пиво и тютюневи изделия чрез ваучери за храна на електронен носител;

е) съдържа срок на валидност на електронния носител, ако е приложимо;

ж) съдържа думите „ваучер за храна по чл. 209а от ЗКПО“ и „валиден само в България“;

7. е удостоверило техническата готовност за издаване на ваучери за храна на електронен носител, включително по отношение на това, че ваучерите за храна на електронен носител:

а) поддържат възможност за проследимост на трансакциите;

б) поддържат възможност за идентифициране на фирмата на оператора и единния идентификационен код, определен от Агенцията по вписванията, съответно единния идентификационен код по БУЛСТАТ;

в) поддържат възможност за идентифициране на фирмата на работодателя и единния идентификационен код, определен от Агенцията по вписванията, съответно единния идентификационен код по БУЛСТАТ;

г) поддържат техническо ограничение за тегленето на пари в брой от ваучера за храна на електронен носител;

д) поддържат възможност за проверка на уникалния номер на получената от оператора индивидуална квота, по която е предоставен ваучерът за храна на електронен носител, както и дата на издаване на заповедта на получената от оператора индивидуална квота, по която е предоставен ваучерът за храна;

е) използват публично документирани средства за техническа защита;

ж) поддържат техническо ограничение за използване извън територията на Република България;

з) отговарят на други технически изисквания, определени с наредбата по ал. 6.

Съгласно чл.209а, ал. 3 от ЗКПО разрешението се издава от министъра на финансите след съгласуване с Българската народна банка по отношение на съответствието с изискванията на Закона за платежните услуги и платежните системи. Отказ за издаване на разрешение се извършва с мотивирана писмена заповед на министъра на финансите на кандидат, който не отговаря на някое от изискванията по ал. 2 или който е представил неверни данни или информация. Разрешението се отнема, когато операторът:

1. престане да отговаря на някое от изискванията по ал. 2, 8 - 13;

2. престане да осъществява дейност;

3. не е осъществявал дейност през предходните две години, от които за годината преди предходната е получил първа индивидуална квота;

4. е предоставил на работодатели ваучери за храна на електронен носител по получена индивидуална квота за предоставяне на ваучери за храна на електронен носител, които са с номинална стойност, превишаваща тази индивидуална квота, или е предоставил ваучери за храна на електронен носител, без да е получил индивидуална квота.

Лице с отнето разрешение няма право да кандидатства за ново разрешение в срок от две години след датата на заповедта по ал. 4.

На основание чл.209а, ал. 4 от ЗКПО издаването, отказът за издаване на разрешение или отнемането на издаденото разрешение се извършва с писмена заповед на министъра на финансите. Заповедта по изречение първо за издаване или отказ се издава в срок от 30 работни дни от подаване на заявлението по реда на наредбата по ал. 6.

Отказът за издаване на разрешение и отнемането му може да се оспорват по реда на Административнопроцесуалния кодекс.

Редът за издаване и отнемане на разрешението, условията и редът за издаване на ваучери за храна на електронен носител, характеристиките на издаваните ваучери, условията за организирането и контролът върху осъществяването на дейност като оператор се определят с наредба на министъра на труда и социалната политика и министъра на финансите, съгласувана с Българската народна банка.

Общата годишна квота за предоставяне на ваучери за храна на електронен носител се утвърждава със закона за държавния бюджет на Република България за съответната година.

Операторът използва получените суми от работодателите по предоставените им ваучери за храна само за погасяване на задължения към доставчиците, сключили договор за обслужване с оператора, или за възстановяване номиналната стойност на ваучерите за храна, предявени от работодатели, в случаите на отнемане разрешението на оператора.

Съгласно чл. 209а, ал. 9 от ЗКПО, когато:

1. сетълментът на платежни операции, извършени с ваучери за храна на електронен носител, се извършва от лицензиран от Българската народна банка системен оператор на система с окончателност на сетълмента, обработваща платежни операции, свързани с карти, операторът на ваучери, когато не е лицензиран доставчик на платежни услуги, сключва договор с банка, платежна институция или дружество за електронни пари, лицензирани от Българската народна банка, или с клон на банка, платежна институция или дружество за електронни пари, извършващ дейност на територията на Република България;

2. сетълментът се извършва съгласно правила на международни картови схеми, обработващи платежни операции, свързани с карти, операторът на ваучери доказва това пред министъра на финансите чрез представяне на договор;

3. операторът на ваучери за храна се разплаща директно с доставчиците, с които има сключен договор, това се доказва с декларация от оператора пред министъра на финансите и информация към Националната агенция за приходите.

Операторът сключва договори за обслужване с ваучери за храна на електронен носител само с доставчици, които са регистрирани по Закона за данък върху добавената стойност и са идентифицирани с уникален идентификационен номер на ниво платежна схема, който да позволи на операторите на ваучери за храна да оторизират трансакциите с ваучери за храна, само за онези доставчици, които имат валиден договор за обслужване с оператор.

В случаите по ал. 9 системният оператор не може да налага допълнителни ограничения на операторите на ваучери за храна извън предвидените в този закон и актовете по неговото прилагане и не може да прилага различни ценови условия за различни оператори на ваучери за храна и търговци.

Оператор на ваучери за храна не може да налага допълнителни условия за сключване на договор с работодател извън предвидените в този закон и актовете по неговото прилагане.
За ваучера за храна на електронен носител и за плащанията, извършвани с него, наетите лица не заплащат комисиони и такси.

Производител или разпространител на терминали и устройства, използвани за платежни услуги, не може да налага ограничения за използване на ваучери за храна на електронен носител в случаите по ал. 9.

Министърът на финансите може веднъж годишно, в срок до 1-ви март, да определя максимален размер на комисионата за участниците в издаването и използването на ваучери за храна на електронен носител. Определените максимални размери влизат в сила от следващата календарна година.

За нарушение на посочените изисквания към операторите са предвидени следните санкции:

Съгласно чл. 277а, ал. 1 от ЗКПО лице, което е предоставило на работодатели ваучери за храна на електронен носител по получена индивидуална квота, които са с номинална стойност, превишаваща тази индивидуална квота, се наказва с имуществена санкция в размер на превишението на номиналната стойност на предоставените на работодатели ваучери за храна на електронен носител по получената индивидуална квота над тази индивидуална квота, но не по-малко от 2000 лв. (1022,58 евро).
В ал. 2 на чл. 277а е предвидено, че лице, което е предоставило на работодатели ваучери за храна на електронен носител, без да е получило индивидуална квота, се наказва с имуществена санкция в размер на номиналната стойност на предоставените на работодатели ваучери за храна на електронен носител, но не по-малко от 2000 лв. (1022,58 евро).
На основание чл. 277а, ал. 3 лице, което е предоставило на работодатели ваучери за храна на електронен носител, които не отговарят на условията и реда за отпечатване и/или издаване на ваучери за храна на електронен носител, определени с наредбата по чл. 209, ал. 6 и по чл. 209а, ал. 6, се наказва с имуществена санкция в размер на номиналната стойност на предоставените ваучери за храна на електронен носител, но не по-малко от 2000 лв. (1022,58 евро).
Оператор на ваучери за храна на електронен носител, който не представи справка за предоставените и изплатени (осребрени) ваучери на електронен носител, се наказва с имуществена санкция в размер от 1000 до 1500 лв., (от 511,29 евро до 766,94 евро), а при повторно нарушение - в размер от 2000 до 2500 лв. (от 1022,58 евро до 1278,23 евро) (чл. 277б от ЗКПО).

Оператор на ваучери за храна на електронен носител, който не изпълни изискванията на чл. 209, ал. 8 и чл. 209а, ал. 8 за плащания във връзка с предоставени ваучери за храна на електронен носител, се наказва с имуществена санкция в размер от 10 000 до 15 000 лв., а при повторно нарушение – от 20 000 до 30 000 лв. (от 10225,83 евро до 15338,76 евро) (чл. 277в от ЗКПО).

3. Социални разходи за транспорт на работници и служители и лицата, наети по договор за управление и контрол
3.1. Не се облагат с данък социалните разходи, предоставени в натура за транспорт на работници и служители и на лица наети по договори за управление и контрол от местоживеенето до местоработата и обратно (чл. 210, ал.1 от ЗКПО). 
3.2. Освобождаването от облагане с данък не се прилага в случаите, когато транспортът е осъществен с (чл. 210, ал. 2 от ЗКПО):
· лек автомобил (понятието „лек автомобил” е дефинирано с §1, т. 37 от ДР на ЗКПО. Лек автомобил е този, определен в Закона за движението по пътищата).
· допълнителни автобусни линии (понятието „допълнителни автобусни линии е дефинирано с §1, т. 38 от ДР на ЗКПО). Допълнителни автобусни линии са автобусни линии по утвърдена транспортна схема с режим на движение, осигуряващ възможност за спиране, слизане и качване по желание на пътниците на разрешените за това места, допълващи основните линии на градския транспорт, без да ги дублират напълно.
3.3. Освобождаването от облагане с данък се прилага в случаите, когато транспортът е осъществен с лек автомобил, но само при наличието на следните обстоятелства (чл. 210, ал. 3 от ЗКПО):
· транспортът се осъществява до трудно достъпни и отдалечени райони и
· без извършването на разхода данъчно задълженото лице не може да осигури осъществяването на дейността си.
ПРАКТИКА: 

„Социални разходи, предоставени в натура" са отчетените като разходи социални придобивки по чл. 294 от Кодекса на труда и предоставени по реда и начина, определени от чл. 293 от Кодекса на труда или от ръководството на предприятието. Социалните придобивки трябва да са достъпни за всички работници и служители и за лицата, наети по договор за управление и контрол. Не е налице предоставяне на социални разходи в натура, когато между работодателя или възложителя и лицата по изречение второ са налице парични взаимоотношения под каквато и да е форма по отношение на получените социални придобивки. 

НАРЪЧНИК ПО КОРПОРАТИВНО ПОДОХОДНО ОБЛАГАНЕ, 2026



       НАЦИОНАЛНА АГЕНЦИЯ ЗА ПРИХОДИТЕ

               ЦЕНТРАЛНО УПРАВЛЕНИЕ

1000  София, бул. “Княз Дондуков” № 52, тел: 0700 18 700, факс: (02) 9859 3099



		Изх. № .....................................



Дата…......................................

		§ 1, т. 34 от ДР на ЗКПО









Относно: прилагане на § 1, т. 34 от ДР на Закона за корпоративното подоходно облагане (ЗКПО)





УВАЖАЕМИ ГОСПОДИН ……………….,



В Централно управление на Националната агенция за приходите е постъпило Ваше писмо, препратено по компетентност и заведено с вх. № М-24-36-39/11.05.2015 г., в което е описана следната фактическа обстановка:

На проведено по реда на чл. 293 от Кодекса на труда (КТ) общо събрание на работниците и служителите на „.…….“ ЕООД е взето решение, подкрепено от всички работници и служители, според което при разпределение на сумите за социални разходи под формата на ваучери за храна да не се раздават ваучери на работниците и служителите, ползващи отпуск за отглеждане на малко дете, за периода на този отпуск. 

Въпросът, който поставяте, е следният:

Може ли при описаната фактическа обстановка да се приеме, че е налице изпълнение на изискването за общодостъпност на социалните придобивки по смисъла на § 1, т. 34 от ДР на ЗКПО? 

Поставеният въпрос е породен от писмо изх. № 24-34-90/29.09.2014 г., публикувано на интернет-страницата на Национална агенция за приходите в системата „Въпроси и отговори“.

Предвид така изложената фактическа обстановка и съобразявайки относимата  нормативна уредба, на основание чл. 10, ал. 1, т. 10 от Закона за Националната агенция за приходите (ЗНАП), Ви уведомявам, че потвърждавам становището, изразено в горепосоченото писмо изх. № 24-34-90/29.09.2014 г. (прилагам копие от същото), като считам, че в него се съдържа отговор на поставения от Вас въпрос. 

Предвид мотивите, изложени в цитираното писмо и с оглед представената във Вашето запитване фактическа обстановка, изразявам следното становище:

Обстоятелството, че самите работници и служители са приели с решение на общото събрание по реда на чл. 293 от КТ, за което са уведомили работодателя, че ваучерите за храна ще се предоставят на база на реално отработените дни, е показател за общодостъпност на социалната придобивка. Този извод е валиден при условие, че социалната придобивка се предоставя на всички работници и служители в еднакъв размер за съответния отработен ден.





Приложение: копие от писмо изх. № 24-34-90/29.09.2014 г., публикувано на интернет-страницата на Национална агенция за приходите в системата „Въпроси и отговори“.

 







ЗАМ. ИЗПЪЛНИТЕЛЕН  ДИРЕКТОР НА НАП:

                      

                      /ГАЛЯ ДИМИТРОВА/

								за приключване, ВиО

НАЦИОНАЛНА АГЕНЦИЯ ЗА ПРИХОДИТЕ

ЦЕНТРАЛНО УПРАВЛЕНИЕ


1000  София, бул. “Княз Александър Дондуков” № 52  Телефон: 0700 18 700 Факс: (02) 9859 3099




изх. № ВК-30-12532                                         

Дата: 09.09.2025 г.
чл. 204,  ал. 1, т. 2, буква „в“ от ЗКПО


чл. 209а от ЗКПО


§1, т. 34 на §l от ДР на ЗКПО


§1, т. 35 от ДР на ЗКПО


§1, т. 36а от ДР на ЗКПО


ДО



ДИРЕКЦИЯ ОДОП ……………



ЦУ НА НАП 


ТД НА НАП ………………

ОТНОСНО: Данъчно третиране по реда на Закона за корпоративното подоходно облагане (ЗКПО) на социалните разходи, предоставени в натура, под формата на ваучери за храна на електронен носител

УВАЖАЕМИ КОЛЕГИ,


Във връзка с множество поставяни въпроси относно данъчното третиране по реда на ЗКПО на социалните разходи, предоставени в натура, под формата на ваучери за храна на електронен носител, както и предвид влезлите в сила от 01.01.2024 г. изменения в ЗКПО и Наредба № 7 от 9 юли 2003 г. за условията и реда за издаване и отнемане на разрешение за извършване на дейност като оператор на ваучери за храна на хартиен и електронен носител, за издаване на ваучери за храна на електронен носител, характеристиките на издаваните ваучери за храна на електронен носител и осъществяване дейност като оператор (Наредба № 7), с цел уеднаквяване на практиката, на основание чл. 10, ал. 1, т. 10 от Закона за Националната агенция за приходите изразявам следното становище: 


Разпоредбите, с които се въвеждат ваучери да храна на електронен носител, се съдържат в Закона за държавния бюджет на Република България за 2023 г. (ЗДБРБ за 2023 г.) и влизат в сила от 01.01.2024 г., като беше предвиден преходен период от шест месеца, през който да функционира както режимът за ваучери за храна на електронен носител, така и на хартиен носител, а окончателното преминаване само към ваучери за храна на електронен носител е от 1 юли 2024 г.

Съгласно чл. 204, ал. 1, т. 2 от ЗКПО с данък върху разходите се облагат документално обосновани социални разходи, предоставени в натура на работници и служители и лица, наети по договор за управление и контрол (наети лица). Социалните разходи, предоставени в натура, включват и разходите за ваучери за храна на електронен носител – чл. 204,  ал. 1, т. 2, буква „в“ от ЗКПО, нова, ДВ, бр. 66 от 2023 г., в сила от 01.01.2024 г. 


По смисъла на §1, т. 36а от ДР на ЗКПО „ваучери за храна на електронен носител“ са платежни инструменти, които могат да бъдат използвани само по ограничен начин и отговарят на условията по чл. 2, ал. 1, т. 11, буква „в“ от Закона за платежните услуги и платежните системи (ЗПУПС), предоставени чрез работодателя на работниците и служителите, включително на тези по договори за управление, които се използват за заплащане на храна и хранителни продукти в ресторанти, заведения за бързо обслужване и обекти за търговия с храни, включително магазини за хранителни стоки, супермаркети, хипермаркети и други, осъществяващи дейност в съответствие с изискванията на Закона за храните, съгласно сключен договор за обслужване с оператор. Ваучерите за храна на електронен носител не са електронни пари по смисъла на ЗПУПС. Електронен носител може да бъде физически електронен носител или виртуален електронен носител и се зарежда само с ваучери за храна от оператор. 

За целите на данъчното облагане понятието „социални разходи, предоставени в натура“, е дефинирано в т. 34 на §l от ДР на ЗКПО. „Социални разходи, предоставени в натура“, са отчетените като разходи социални придобивки по чл. 294 от Кодекса на труда (КТ) и предоставени по реда и начина, определени от чл. 293 от КТ или от ръководството на предприятието. Социалните придобивки трябва да са достъпни за всички работници и служители и за лицата, наети по договор за управление и контрол. Не е налице предоставяне на социални разходи в натура, когато между работодателя или възложителя и лицата по изречение второ са налице парични взаимоотношения под каквато и да е форма по отношение на получените социални придобивки. 


С разпоредбата на чл. 209а (нов, ДВ, бр. 66 от 2023 г., в сила от 01.01.2024 г.) от ЗКПО е предвидено освобождаване от облагане на социалните разходи за ваучери за храна на електронен носител. 


Съгласно ал. 1 на чл. 209а от ЗКПО не се облагат с данък социалните разходи по чл. 204, ал. 1, т. 2, б. „в“ в размер до 200 лв. месечно, предоставени под формата на ваучери за храна на електронен носител на всяко наето лице, когато са налице едновременно следните условия:


1. договореното основно месечно възнаграждение на лицето в месеца на предоставяне на ваучерите е не по-малко от средномесечното договорено основно възнаграждение на лицето за предходните три месеца;


2. към края на месеца, през който са начислени разходите за ваучери, данъчно задълженото лице няма подлежащи на принудително изпълнение публични задължения; за целите на предходното изречение не са налице задължения, когато към края на месеца, през който са начислени разходите, задълженията не са отразени в данъчно-осигурителната сметка или не са отразени като предявени за принудително изпълнение в Националната агенция за приходите;


3. ваучерите са предоставени на данъчно задълженото лице от лице, получило разрешение за осъществяване на дейност като оператор от министъра на финансите.


Съгласно §1, т. 35 от ДР на ЗКПО (посл. изм. ДВ, бр. 26 от 2025 г., в сила от 01.01.2025 г.) „оператор“ по смисъла на чл. 209а е лице, получило разрешение от министъра на финансите, което се занимава с дейностите по издаването, организирането, контрола и разплащането във връзка с ваучерите за храна на хартиен носител и/или на електронен носител по ред, определен с наредба на министъра на труда и социалната политика и министъра на финансите съгласувано с Българската народна банка.


Данъчната основа за данъка върху социалните разходи за ваучери за храна на електронен носител се определя по реда, регламентиран в чл. 214 от ЗКПО (посл. изм. - ДВ, бр. 26 от 2025 г., в сила от 01.01.2025 г.). Според чл. 214, ал. 1 от ЗКПО данъчната основа за определяне на данъка върху разходите по чл. 204, ал. 1, т. 2, буква „в“ е сумата от данъчните основи за месеците на календарната година, определени по реда на ал. 2 и 3. Данъчната основа за определяне на данъка върху разходите за календарния месец по чл. 204, ал. 1, т. 2, буква „в“ е превишението на тези разходи над 200 лв. месечно за всяко наето лице (чл. 214, ал. 2 от ЗКПО). Съгласно ал. 3 на чл. 214 от закона, когато не са изпълнени условията за освобождаване от данък по чл. 209а, данъчната основа за определяне на данъка върху разходите е целият размер на начислените разходи за календарния месец. 

Данъчната ставка за данъка върху социалните разходи по чл. 204, ал. 1, т. 2 от ЗКПО е 10 на сто. Данъкът върху разходите е окончателен. Социалните разходи, посочени в чл. 204, ал. 1, т. 2 от ЗКПО, и начислените върху тях данъци върху разходите, се признават за данъчни цели в годината на тяхното начисляване и не формират данъчната временна разлика (чл. 206 от ЗКПО).


В Национална агенция за приходите постъпват множество въпроси, свързани с квалифицирането на разходите за ваучери за храна като социални разходи, особено по отношение на изискването на § 1, т. 34 от ДР на ЗКПО социалните придобивки да са достъпни за всички наети лица, както и по отношение на условията за освобождаване от данък върху разходите по чл. 209а от същия закон. Поради това настоящото становище е разработено на тематичен принцип, както следва:


1. Относно изискването за общодостъпност на социалната придобивка под формата на ваучери за храна на електронен носител (наричани по-долу ваучери за храна)

1.1. Критерий за разпределение на ваучерите за храна – на база фиксиран размер за месец или на база отработени дни/часове


За да се счита за достъпна дадена социална придобивка, тя трябва да е на разположение на всички наети лица, т.е. да е налице възможност за ползване от всички тях. Предоставянето на социалните придобивки трябва да се базира на ясен критерий. За да се спази принципът на общодостъпност, социалните придобивки трябва да са в еднакъв/съпоставим размер и на еднаква база.


В случая се касае за придобивка, свързана с хранене, която се предоставя под формата на ваучери за храна. В практиката съществуват и други форми за осигуряване на социални придобивки, свързани с хранене, като например кетъринг на работното място, столово хранене, купони за храна и т.н. Общото между всички тях е, че целта им е да обезпечат сфера от бита на наетите лица, свързана с ежедневната потребност от храна, но поради самото естество на придобивката, същата е възможно да се ползва както през времето на престиране на труда, така и извън това време. Ето защо в практиката на Националната агенция за приходите вече трайно е възприето, че изискването за общодостъпност на социалните придобивки, свързани с хранене, в т.ч. под формата на ваучери за храна, е спазено, когато те се предоставят на работници, служители и лица, наети по договори за управление и контрол (наети лица) както на месечна база, така и на база на отработено време (отработени дни/часове).

Предвид разнообразието на използваните от данъчно задължените лица подходи за предоставяне на социалната придобивка под формата на ваучери за храна на електронен носител, с цел уеднаквяване на практиката, изразявам становище, че изискването за общодостъпност на тази социална придобивка ще бъде спазено, когато се използват следните принципни подходи за разпределение на ваучерите за храна:


Подход 1: Предоставяне на ваучери за храна в определен по реда на чл. 293 от КТ или от ръководството на предприятието фиксиран месечен размер (най-често в практиката се избира 200 лв.) на всяко наето лице.

В този случай ваучери следва да се предоставят на всички лица, които през съответния месец, за който се предоставят ваучерите, имат качеството на наети лица (работници, служители и лица, наети по договори за управление и контрол). Видно е, че в този случай ваучери за храна за съответния месец следва да бъдат предоставени на всички наети лица, дори и да не са отработили нито един ден от месеца (например защото отсъстват поради отпуск за отглеждане на дете, платен, неплатен отпуск, отпуск по болест и т.н.), поради обстоятелството, че имат качеството на наети лица. 

Поставя се в тази връзка въпросът, дали при определянето на размера ще се наруши принципът за общодостъпност, ако се вземе предвид потенциалното работно време на съответния работник или служител. Например съгласно трудовите договори едно лице работи на 8-часов работен ден, а друго лице на 4-часов работен ден. Или едно лице е на редовен трудов договор с 5 дневна работна седмица, а друго работи по договор за дуално обучение, съответно работи само 2 дни в седмицата. Съответно допустимо ли е размерът на предоставяните ваучери да се съобрази с това обстоятелство.


Смятам, че съобразяването с потенциално възможното работно време, без действително същото да се отчита, както е посочено по-горе, не нарушава принципа на общодостъпност, стига този подход да се прилага последователно и за всички наети лица. Така в посочените примери в първия случай едното лице ще получи ваучери за 200 лева, а другото за 100 лева, а във втория пример работникът или служителят при условията на дуално обучение ще получи 2/5 от размера на работника или служителя, който работи при условията на 5 дневна работна седмица.

Подход 2: Предоставяне на ваучери за храна в определен по реда на чл. 293 от КТ или от ръководството на предприятието размер за отработен ден/час 


В този случай ваучери за храна следва да се предоставят на всяко наето лице, което през съответния месец има отработени дни/часове.

Когато предоставянето на ваучери за храна е на база отработено време, за да се спази изискването за общодостъпност, е необходимо предварително в решението на общото събрание на работниците и служителите по чл. 293 от КТ или в акт на ръководството на предприятието ясно да е посочено, че придобивката се предоставя на база отработен ден/час, както и размерът на придобивката за отработен ден/час. По този начин ще се осигури както еднаква база за разпределение на социалната придобивка – отработен ден/час, така и еднакъв размер на придобивката въз основа на тази база – например Х лв. на отработен ден/Х лв. на отработен час. Вследствие на това дори и общият размер за даден месец на предоставените придобивки под формата на ваучери за храна да се различава за отделните наети лица (спрямо отработените от тях дни/часове), ще е изпълнено изискването за общодостъпност, защото ваучерите се предоставят на еднаква база (отработен ден/час) и в еднакъв размер (за отработен ден/час).

Подобно на посоченото за подход 1, е допустимо размерът да е различен за работниците и служителите, които работят на непълен работен ден, например лице, което работи на 4-часов работен ден, да получава 1/2 от определеното за работен ден за служителите на 8-часов работен ден, срв. в този смисъл и становище изх. № М-26-С-699#1/18.01.2021 г. на НАП.


Например: 


		Размер на ваучерите за храна за 1 отработен ден: 5 лв.


Брой работни дни през месеца – 22 



		Наето лице 1

		Наето лице 2



		Отработени дни - 22

		Отработени дни - 20



		Полагаем месечен размер – 110 лв.

		Полагаем месечен размер – 100 лв.





Тук следва да се посочи, че е налице важна особеност по отношение на ваучерите за храна на електронен носител, която не съществуваше по отношение на ваучерите на хартиен носител. Тази особеност произтича от разпоредбите на чл. 2, ал. 3 и чл. 32, ал. 5 от Наредба № 7 от 9 юли 2003 г. за условията и реда за издаване и отнемане на разрешение за извършване на дейност като оператор на ваучери за храна и осъществяване дейност като оператор (Наредба №7). Съгласно чл. 2, ал. 3 от Наредба № 7 чрез ваучерите за храна на електронен носител работодателите предоставят на лица, работещи по трудови правоотношения и по договори за управление, наричани по-нататък „ползватели“, средства за храна ежемесечно до размера на данъчното облекчение по чл. 209а, ал. 1 от ЗКПО, отделно от възнаграждението им. В чл. 32, ал. 5 от Наредба №7 е постановено, че при издаване на ваучери за храна на електронен носител по предоставена индивидуална квота по чл. 41 операторите са длъжни да следят за изпълнение на чл. 209а, ал. 1 от ЗКПО, като не допускат издаването (зареждането) на ваучери за храна на електронен носител над определената максимална сума месечно за всяко наето лице.

От цитираните разпоредби е видно, че работодателите нямат право да предоставят ваучери за храна на електронен носител в размер, по-голям от 200 лв. месечно на всяко наето лице. 

С оглед на това, при предоставяне на ваучери за храна в определен по реда на чл. 293 от КТ или от ръководството на предприятието точен размер за отработен ден/час, като се има предвид ограничението до 200 лв. месечно за едно наето лице, изискването за общодостъпност на социалната придобивка ще е спазено, в случай че точната сума за отработен ден е определена така, че горницата над 200 лв. месечно (която не може да бъда предоставена съгласно цитираните по-горе разпоредби) е пренебрежимо малка в относителен и абсолютен размер. Иначе казано, точната сума за отработен ден трябва да е така определена, че да се съобрази средният брой на работните дни през месеца/годината, като в някои от календарните месеци, предвид по-големия брой работни дни, когато всички те са отработени, ще се получи месечна сума над 200 лв., но ако тя е пренебрежимо малка в относителен и абсолютен размер, ще е спазено изискването за общодостъпност. 


Пример: Ако е определена сума на ваучерите за храна в размер на 10 лв. за отработен ден и дадено наето лице има 23 отработени дни през съответен месец (това е максималният брой работни дни например за м. юли 2025 г.), то ще получи ваучери за храна в размер на 200 лв. за месеца. Същата сума ще получат и лицата, които имат 22, 21 или 20 отработени дни през месеца, а лице, отработило например 15 работни дни, ще получи 150 лв. 

В този случай горницата над 200 лв., която се получава при лицата, отработили 23, 22 и 21 работни дни и не може да им бъде предоставена предвид нормативно заложеното ограничение до 200 лв. месечно, е пренебрежимо малка в относителен и абсолютен размер, съответно изискването за общодостъпност на социалната придобивка под формата на ваучери за храна ще бъде спазено.

Предвид гореизложеното, в контекста на изискването на § 1, т. 34 от ДР на ЗКПО за общодостъпност на социалните придобивки под формата на ваучери за храна на електронен носител, а именно предоставянето им да се базира на ясен критерий, да се предоставят на еднаква база и да са в еднакъв/съпоставим размер, считам за отговарящ на изискването за общодостъпност и следния вариант на подход 2:

· Предоставяне на ваучери за храна в определен по реда на чл. 293 от КТ или от ръководството на предприятието размер за отработен ден/час, като максимално допустимият съгласно Наредба № 7 размер от 200 лв. месечно на едно наето лице се раздели на броя на работните дни през съответния месец и така се определи размерът на ваучерите за 1 отработен ден.


Например:


		Месец

		Брой работни дни през месеца

		Определяне на стойността на ваучерите за храна за отработен ден



		Май 2025 г.

		19

		200 : 19 = 10,53
 лв.



		Юни 2025 г.

		21

		200 : 21 = 9,52 лв.



		Юли 2025 г.

		23

		200 : 23 = 8,70 лв. 





Подход 3: Предоставяне на ваучери за храна на всяко наето лице в определен по реда на чл. 293 от КТ или от ръководството на предприятието фиксиран месечен размер, по-малък от 200 лв., и предоставяне на допълнителни ваучери за храна на база отработен ден/час на лицата, които имат отработени дни/часове през месеца, като общата сума за едно наето лице за съответния месец е до 200 лв. 

В този случай се касае за т.нар. „смесен подход“, който също е в съответствие с изискването за общодостъпност, доколкото е приложим по еднакъв начин към съответните две категории лица – такива, които се наети лица, но нямат отработени дни през даден месец, и такива, които освен че са наети лица, имат и отработени дни през месеца. 


Пример: 100 лв. месечно на всяко наето лице плюс Х лв. на ден за лицата, които имат отработени дни през месеца, като общата месечна сума за едно лице не може да превишава 200 лв. 

1.2. Изпълнение на изискването за общодостъпност в случаите на новопостъпили или напуснали служители 


При приложение на подходи 1 и 3, относно новопостъпилите или напусналите през даден месец служители следва да се съобрази, че преди постъпването им на работа, съответно след напускането им, те нямат качеството на наето лице. Ето защо за тези служители е резонно ваучери да се предоставят пропорционално на времето от съответния месец, през което те са придобили, съответно преди да са загубили, качеството на наето лице, като това не означава, че ваучерите се предоставят на база на отработен ден/час. 


При избор на подход 1 за всички други месеци, през които лицето има качеството на наето лице, следва да се спазва принципът, че ваучери се предоставят на всяко наето лице без оглед отработените дни през даден месец. При избор на подход 3 твърдата сума (в примера 100 лв.) също следва да се разпредели пропорционално на времето от съответния месец, през което лицето е придобило, съответно преди да е загубило, качеството на наето лице.

При приложение на вариантите на подход 2 на новопостъпилите служители за месеца на постъпване ваучери следва да се предоставят на база на отработените дни/часове през този месец.


По отношение на напусналите през даден месец служители е налице особеност, която произтича от обстоятелството, че когато ваучерите се предоставят на база отработени дни/часове, за да се определи месечният размер на полагаемите ваучери, трябва съответният месец, за който те се отнасят, вече да е изтекъл. На практика това обстоятелство предпоставя фактическото предоставяне на ваучерите за месец Х да се извърши от работодателя най-рано на първо число на месец Х+1. 


В тези случаи възниква въпросът дали следва да бъдат предоставени ваучери за храна на лица, които към датата, на която се извършва фактическото им предоставяне, лицето вече няма качеството на наето лице, но е имало това качество през месеца, за който се отнасят/предоставят ваучерите. Този въпрос се поставя в контекста на изискването за общодостъпност на социалната придобивка. 


Практиката на НАП по този въпрос по отношение на ваучерите за храна на хартиен носител досега се базираше на чл. 14, ал. 4 (доп. ДВ, бр. 99 от 2023 г., в сила от 01.01.2024 г.) от Наредба №7, където беше предвидено, че всеки ползвател, който е получил ваучери за храна (на хартиен носител), е задължен да върне на работодателя неизползваните ваучери за храна при прекратяване на трудовото правоотношение или договора за управление. В този смисъл изразените до момента становища са, че с оглед цитираното изискване на Наредба №7, както и предвид създадените от работодателите вътрешни процедури за предоставяне на ваучерите за месец Х до определена дата на месец Х+1, на лицата, които нямат качеството на наети лица на въпросната дата от месец Х+1, дори и да бъдат предоставени ваучери за храна на тази дата, те незабавно следва да ги върнат. Поради това непредоставянето на ваучери за храна на хартиен носител на тези лица не компрометира изискването за общодостъпност на социалните придобивки, заложено в § 1, т. 34 от ДР на ЗКПО.


По отношение на ваучерите за храна на електронен носител е необходимо да се има предвид постановката на чл. 40 (нов, ДВ, бр. 99 от 2023 г., в сила от 01.01.2024 г.), ал. 8, т. 2 от Наредба № 7. Посочената норма гласи, че работодател, сключил договор с оператор на ваучери за храна на електронен носител, няма право да изисква връщане на зареден ваучер за храна на електронен носител от наето лице в случай на прекратяване на трудовото правоотношение. Считам, че тази разпоредба урежда хипотеза относно вече заредени ваучери за храна на електронен носител, които очевидно са били заредени, когато лицето е имало качеството на наето лице, но не са били похарчени от него до прекратяване на правоотношението му с работодателя. Същата не дава обаче отговор на въпроса следва ли да бъдат заредени ваучери за храна на лице, което към датата, на която според вътрешните правила на работодателя се извършва зареждането, лицето вече няма качеството на наето лице. 


За решаването на този въпрос може да послужи анализът на принципното предназначение на социалните придобивки. Тяхната цел е да обезпечат потребностите на наетите лица, които засягат пряко и непосредствено живота и бита им през времето, когато престират труда си. Може да се каже, че те целят също поддържане и възстановяване на работната сила, като чрез предоставянето им работодателят очаква полза от бъдещо престиране на работната сила на наетите лица. 

Като се има предвид, че в ЗКПО няма законово правило, уреждащо този въпрос, може да се заключи, че са налице следните равнопоставени възможности за целите на изискването за общодостъпност на придобивката:


- да се заредят ваучери за храна на електронен носител пропорционално на времето, през което лицето е било наето лице през последния месец, или 


-
вместо полагаемите за този месец ваучери на електронен носител, да се предостави тяхната парична равностойност. В този случай приложение намира чл. 205 от ЗКПО; или


- да не се предоставят ваучери за храна на електронен носител на лица, които към датата на зареждане на ваучерите вече нямат качеството на наети лица.

Разбира се избраният подход следва да се прилага последователно спрямо всички напуснали.


В заключение следва да се отбележи, че при избор на който и да е от подходите, описани по-горе, когато съобразно вътрешната организация на работодателя ваучерите за даден месец фактически се зареждат в следващия месец, са приложими разгледаните по-горе възможности.

Гореизброените алтернативни възможности следва да бъдат ясно посочени в решение на общото събрание на работниците и служителите по чл. 293 от КТ или в акт на работодателя с оглед гарантиране, че при едни и същи обстоятелства наетите лица ще са поставени при равни условия, т.е. че ще е спазено изискването за общодостъпност по § 1, т. 34 от ДР на ЗКПО.


1.3. Изпълнение на изискването за общодостъпност в случаите, когато освен ваучери за храна се предоставят и други социални придобивки и наетите лица имат право на избор на една придобивка или на комбинация от придобивки

В практиката са налице множество случаи, когато на наетите лица се дава право да избират между няколко вида социални придобивки. Например работодателят е решил да предоставя на наетите лица възможност за избор между ваучери за храна, допълнително здравно осигуряване и карти за спорт, като е определил сума 100 лв. месечно на наето лице за всяка една от тези придобивки. В тези случаи, за да се спази изискването за общодостъпност на социалните разходи, следва по реда и начина, определени в чл. 293 от КТ или от ръководството на предприятието, ясно да е определено:


· правото на наетите лица да изберат дадена социална придобивка;


· размерът на разходите за всяка от алтернативните социални придобивки да е еднакъв/съпоставим (относно ваучерите за храна – съобразно описаното в т. 1.1 по-горе);


· изборът на лицата да е документиран.

Когато е налице избор на комбинация от социални придобивки, също следва да се спазват посочените правила.


Пример: По реда на чл. 293 от КТ или от ръководството на предприятието е взето решение да се предоставят следните социални придобивки:


· карти за спорт – 50 лв. месечно за всяко наето лице;


· здравни застраховки – 35 лв. месечно за всяко наето лице;


· ваучери за храна – 6 лв. за отработен ден.


Дадено е право на наетите лица да изберат дали за всички месеци от годината желаят карти за спорт или за всички месеци или за част от тях желаят вместо карти за спорт да получат допълнителни ваучери за храна за сумата 50 лв. за месеците, за които не желаят да получават карта за спорт.


В така описания случай изискването за общодостъпност на социалните придобивки е изпълнено, защото е осигурена възможност те да се ползват по право от всички наети лица в еднакъв/съпоставим размер. 


1.4. Изпълнение на изискването за общодостъпност в случаите, когато някои от наетите лица се отказват от ползването на социални придобивки 

Възможни са случаи, при които някои от наетите лица се отказват от ползването на социални придобивки, като не желаят заместването им с други равностойни по размер придобивки. Най-често това са лица, наети по договори за управление и контрол в няколко дружества от една икономическа група. 


При условие че на всички наети лица се дава право да получават дадена социална придобивка и някое от тях се откаже от това си право, не се нарушава изискването за общодостъпност, но за да се удостовери това обстоятелство, е необходимо да има документална следа. 


1.5. Изпълнение на изискването за общодостъпност в случаите на договори за предоставяне на персонал 


Предвид определението за „социални разходи, предоставени в натура“, дадено в т. 34 на § 1 от ДР на ЗКПО, което препраща към разпоредбите на чл. 293 и чл. 294 от КТ, следва да се направи извод, че предприятието, което отчита разхода за предоставените социални придобивки, е работодателят на работниците и служителите.

В §1 от ДР на КТ са определени понятията „предприятие, което осигурява временна работа“, „предприятие ползвател“, „основни условия на труд и заетост“, както  и понятията „работодател“ и „работно място“. 

Съгласно §1, т. 1 от ДР на КТ по смисъла на този кодекс „работодател“ е всяко физическо, юридическо лице или негово поделение, както и всяко друго организационно и икономически обособено образувание (предприятие, учреждение, организация, кооперация, стопанство, заведение, домакинство, дружество и други подобни), което самостоятелно наема работници или служители по трудово правоотношение, включително за извършване на надомна работа и работа от разстояние и за изпращане за изпълнение на работа в предприятие ползвател. Понятието „предприятие, което осигурява временна работа“, е дефинирано с разпоредбата на §1, т. 17 от ДР на КТ (нова – ДВ, бр. 7/2012 г.) – всяко физическо или юридическо лице, което извършва търговска дейност и сключва трудов договор с работник или служител, за да го изпрати да изпълнява временна работа в предприятие ползвател под негово ръководство и контрол след регистрация в Агенцията по заетостта. 

В трудовия договор с предприятие, което осигурява временна работа, се уговаря работникът или служителят да бъде изпратен за изпълнение на временна работа в друго предприятие – ползвател под неговото ръководство и контрол по реда на чл. 107р, ал. 1 от КТ. Това означава, че по силата на този договор работодателят се задължава да осигурява временна работа на лицето, но не и да осъществява тази временна работа като свой предмет на дейност.


С оглед цитираните разпоредби, по смисъла на КТ предприятието, което осигурява временна работа, е работодател на работниците или служителите, които изпраща за изпълнение на временна работа в предприятие ползвател. Следователно и за данъчни цели предприятието, което осигурява временна работа, е данъчно задълженото лице за данъка върху социалните разходи съгласно чл. 207, ал. 2 от ЗКПО в качеството си на работодател по смисъла на КТ. Следва да се подчертае обаче, че икономическата същност и логика на договорите за предоставяне на персонал предполагат както разходите за работна заплата, така разходите за осигуряване на социални придобивки на работници и служители, изпратени за изпълнение на временна работа в предприятие ползвател, да бъдат фактически понесени от предприятието ползвател.  

Предвид спецификата на трудовия договор с предприятие, което осигурява временна работа по чл. 107p от КТ, условията, свързани с данъчното третиране на съответните социални придобивки, в т.ч. ваучери за храна, следва да се анализират при предприятието ползвател. Становище в този смисъл е изразено в писмо изх. № №26-М-139/20.09.2012 г. на НАП.


1.6. Изпълнение на изискването за общодостъпност в случаите, когато данъчно задълженото лице има поделения, всяко от които е работодател по смисъла на КТ 


В случаите, когато данъчно задълженото лице има поделения, които не са самостоятелни юридически лица, следва да се има предвид, че задължено лице за данъка върху разходите е данъчно задълженото лице, а не отделните негови структури (например централно управление и териториални поделения), независимо че в някои от случаите всяка от структурите се явява работодател по смисъла на КТ. Именно данъчно задълженото лице, а не всяка негова структура, е задължено да декларира данъка върху разходите в подаваната от него годишна данъчна декларация (чл. 217, ал. 1 от ЗКПО). Поделенията не подават годишна данъчна декларация, защото не са самостоятелни юридически лица. Също така социалните разходи и данъкът върху тях представляват признати за данъчни цели счетоводни разходи съгласно чл. 206, ал. 1 от ЗКПО, т.е. те влияят на данъчния финансов резултат на данъчно задълженото лице, а не поотделно на неговите поделения, които не определят отделен данъчен финансов резултат. 


Що се отнася до спазване на изискването за общодостъпност на социалните придобивки за данъчно задълженото лице като цяло, следва да се отчете обстоятелството, че тези структури се явяват работодатели по смисъла на КТ, поради което е възможно решението за предоставяне на социални придобивки по чл. 293 от КТ да е взето от общото събрание на работниците и служителите или с акт на ръководителя на всяка една от структурите (която се явява работодател) на данъчно задълженото лице. Също така е напълно вероятно наетите лица в отделните структури да имат различни потребности и интереси, както и в някои от структурите да не е възможно използването на някои видове социални придобивки, каквито могат да се ползват в други структури, например поради различното географско разположение на поделенията, осигуряването или не на някои услуги от трети лица и т.н. 


Поради това считам за допустимо изискването за общодостъпност на социалните придобивки да се анализира поотделно за всяка една от структурите. В случай че в някоя от структурите не е налице общодостъпност на социалните придобивки, извършените разходи ще се квалифицират като разходи за възнаграждения на наетите в тази структура  лица, а не като социални разходи.


1.7. По отношение на случаите на преназначаване и вътрешно заместване следва да се има предвид становище изх. № М-24-39-223#1/04.01.2024 г. на НАП.

1.8. Относно въпроса дали се прилага разпоредбата на чл. 42 от ЗКПО при начислени разходи за ваучери за храна, ако ваучерите не са предоставени до 31 декември на текущата година, следва да се има предвид становище изх. № М-24-39-109#1/18.09.2024 г. на НАП.


1.9. Относно предоставяне на ваучери на лица в командировка следва да се има предвид становище изх. № М-24-39-21/20.02.2023 г. на НАП.


1.10. Относно предоставяне на ваучери за храна на лица с повече от един трудов договор следва да се има предвид становище изх. № М-24-39-38/11.04.2023 г. на НАП.

1.11. По отношение на предоставяне на ваучери за храна и пари следва да се има предвид становище изх. №М-94-Б-48/29.03.2022 г. на НАП.

2. Изпълнение на изискванията на чл. 209а, ал. 1 от ЗКПО за освобождаване от облагане на разходите за ваучери за храна


2.1. Относно изискването по чл. 209а, ал. 1, т. 1 – договореното основно месечно възнаграждение на лицето в месеца на предоставяне на ваучерите за храна да е не по-малко от средномесечното договорено основно възнаграждение на лицето за предходните три месеца


Най-общо може да се каже, че целта на това условие е ваучерите за храна да не заместват част от възнаграждението на наетите лица, т.е. да не се намалява възнаграждението за сметка на предоставяне на ваучери за храна. 

Съдържанието на трудовия договор е регламентирано с разпоредбата на чл. 66 от КТ. Един от елементите, визиран в ал. 1, т. 7, е основното и допълнителните трудови възнаграждения с постоянен характер, както и периодичността на тяхното изплащане. В този смисъл основното трудово възнаграждение може да бъде променено единствено с промяна на индивидуалния трудов договор. Следователно ползването на отпуск по болест, платен отпуск, неплатен отпуск, отпуск за бременност и раждане или на отпуск за отглеждане на дете, не променя договореното с индивидуалния трудов договор основно трудово възнаграждение. Поради това ваучерите за храна до 200 лв. месечно за едно наето лице, предоставяни на лицата, ползващи въпросните отпуски, не се облагат с данък върху социалните разходи, при спазване и на останалите изисквания на ЗКПО.


Съществен момент при анализа на изпълнението на това условие е, че то трябва да се изследва за всяко наето лице поотделно. В случай че условието не е изпълнено за няколко от наетите лица, за месеците, за които е налице това неизпълнение, разходите за ваучери за храна, предоставени на тези няколко лица, няма да са освободени от облагане с данък върху разходите, дори и останалите две условия по чл. 209а, ал. 1 от ЗКПО да са изпълнени. 

2.2. Относно изискването по чл. 209а, ал. 1, т. 2  – към края на месеца, през който са начислени разходите за ваучери за храна, данъчно задълженото лице да няма подлежащи на принудително изпълнение публични задължения


Спазването на това условие към настоящия момент не поражда въпроси, тъй като в закона е конкретизирано, че не са налице задължения, когато към края на месеца, през който са начислени разходите, задълженията не са отразени в данъчно-осигурителната сметка или не са отразени като предявени за принудително изпълнение в Националната агенция за приходите (НАП). В практически план за данъчно задължените лица това означава да правят проверка в края на всеки месец в данъчно-осигурителната си сметка, съответно проверка дали имат задължения, които са отразени като предявени за принудително изпълнение в НАП.


В случай че не е изпълнено изискването за липса на подлежащи на принудително изпълнение публични задължения към края на даден месец, целият размер на разходите за ваучери за храна за този месец подлежи на облагане с данък върху разходите (чл. 214, ал. 3 от ЗКПО). Становище в същия смисъл е изразено в писмо изх. № ЕП-24-29-12/23.11.2021 г. на НАП.

Когато данъчно задълженото лице има поделения, които не са самостоятелни юридически лица, следва да се има предвид, че спазването на изискването за липса на подлежащи на принудително изпълнение публични задължения следва да се анализира по отношение на данъчно задълженото юридическо лице. 

2.3. Относно изискването по чл. 209а, ал. 1, т. 3 – ваучерите за храна да са предоставени на данъчно задълженото лице от лице, получило разрешение за осъществяване на дейност като оператор от министъра на финансите 


Това условие не се налага да бъде разяснявано, тъй като е налице публично достъпна информация за лицата, получили разрешение за осъществяване на дейност като оператор от министъра на финансите, на интернет страницата на Министерство на финансите: https://www.minfin.bg/bg/531.


Следва да се обърне внимание, че настоящото общо становище се издава с оглед въвеждането на електронните ваучери за храна и цели да отговори на постъпилите в тази връзка въпроси, които в по-голямата си част не са били предмет на преди това издавани становища. Ето защо следва да се има предвид, че предходни становища и установената с тях практика във връзка данъчното третиране на ваучерите за храна и най-вече изследване на условието за общодостъпност на социалната придобивка не са изоставени, доколкото не са в разрез с посоченото в настоящото становище.



  ЗАМ. ИЗПЪЛНИТЕЛЕН ДИРЕКТОР НА НАП: ВЕНЦИСЛАВА ПЕТКОВА                                                 

Документът е електронно създаден и подписан, като данни за електронния подпис на издателя се визуализират в горния десен ъгъл на началната страница, съгласно действащите нормативни изисквания.


� Ако в резултат на закръгляването до втория десетичен знак се получат разлики, правилата за разпределение на същите следва да са ясно определени в решението на общото събрание по чл. 293 от КТ или в акта на ръководството на предприятието. 

НАЦИОНАЛНА АГЕНЦИЯ ЗА ПРИХОДИТЕ

ОТНОСНО:
данъчното третиране на направени от работодателя разходи за транспорт от местоживеенето до местоработата и обратно в полза на наети лица, чиито смени започват или приключват в часове, в които няма градски транспорт 

УВАЖАЕМИ ГОСПОДИН ..............,


Във Ваше писмено запитване, препратено по компетентност в Централно управление на Националната агенция за приходите с вх. №М-24-36-41/10.10.2018 г., е изложена следната фактическа обстановка:


В „.....“ ЕООД работят 200 души, голяма част от които са на двусменен режим. Първата смяна започва в 5.30 часа, а втора приключва в 22.30 часа. Поради липсата на обществен превоз в тези часове, работещите на смени са затруднени в придвижването си от и до работното място. През м. юли 2018 г. е сключен договор с превозвач, по силата на който изпълнителят се задължава да превозва работниците и служителите на възложителя с автобуси по договорени маршрути срещу възнаграждение. Транспортът е осигурен за служителите до работното място, започващи работа в 5.30 часа и от работното място, за тези чието работно време приключва в 22.30 часа. За всички останали служители превоз до работното място не се осигурява от работодателя, поради наличието на градски транспорт, позволяващ придвижване от и до работното място от всички точки в град Р.......


Във връзка с изложената фактическа обстановка са поставени следните въпроси:


1. Може ли да се третира като данъчно освободен разход съгласно Кодекса на труда (КТ) и Закона за корпоративното подоходно облагане (ЗКПО) организирането на превоз с автобуси/бусове за част от служителите, чиито смени започват или приключват в часове, в които няма градски транспорт?


2. Какви документи следва да бъдат осигурени от дружеството, за да бъде документално обоснован разходът за превоз на служители, съгласно чл. 10 от ЗКПО?


3. Налице ли е право на данъчен кредит по издадените от превозвача фактури предвид действащата редакция на чл. 70, ал. 1, т. 2 от Закона за данък върху добавената стойност (ЗДДС), във връзка с чл. 70, ал. 3, т. 2 от същия закон и други разпоредби, отнасящи се до поставения въпрос?


На основание чл. 10, ал. 1, т. 10 от Закона за Националната агенция за приходите, въз основа на изложената фактическа обстановка и съобразявайки относимата нормативна уредба, изразявам следното становище по направеното запитване:

По първи въпрос:


В конкретния случай следва да се прецени приложими ли са разпоредбите на част четвърта от ЗКПО за облагане с данък върху разходите. С разпоредбата на чл. 204, ал.1 т. 2 от ЗКПО е предвидено с данък върху разходите да се облагат документално обоснованите социални разходи, предоставени в натура. Въпросът се отнася до прилагането на чл. 210, ал. 1 от ЗКПО, съгласно който не се облагат с данък върху разходите по чл. 204, ал. 1, т. 2 социалните разходи за транспорт на работниците и служителите и на лицата, наети по договор за управление и контрол (наети лица), от местоживеенето до местоработата и обратно.


Съгласно дефиницията в §1, т. 34 от ДР на ЗКПО „социални разходи, предоставени в натура“ са отчетените като разходи социални придобивки по чл. 294 от КТ и предоставени по реда и начина, определени от чл. 293 от КТ или от ръководството на предприятието. Социалните придобивки трябва да са достъпни за всички работници и служители и за лицата, наети по договор за управление и контрол (наети лица). Не е налице предоставяне на социални разходи в натура, когато между работодателя или възложителя и лицата по изречение второ са налице парични взаимоотношения под каквато и да е форма по отношение на получените социални придобивки.


Разходите за транспортно обслужване от местоживеенето до местоработата и обратно са посочени в чл. 294, т. 3 от КТ като възможност за осигуряване задоволяването на социално-битовите и културните потребности на работници и служители. За да се счита за достъпна дадена социална придобивка, тя трябва да е на разположение на всички наети лица, т.е. да може да се ползва по право от всички тях. 

Социалните придобивки могат да бъдат предоставяни диференцирано на определени групи служители и работници в зависимост от техните социални-битови, здравословни, културни и други подобни потребности. Естеството и предназначението на съответната социална придобивка предопределя нейната достъпност до онези работници и служители, които имат нужда от нея.    


Както е описано в запитването дружеството извършва разходи за транспортно обслужване и всяко наето лице би могло да се възползва от нея, когато работният му график започва и приключва в часове, в които няма обществен транспорт. Поради това, в конкретния случай не е нарушено изискването по § 1, т. 34 ДР на ЗКПО социалните придобивки да са общодостъпни, тъй като тези придобивки са достъпни до всички работници и служители, които имат необходимост (потребност) от тях съобразно работния график. 


Във връзка с гореизложеното е приложимо предвиденото в чл. 210, ал. 1 от ЗКПО освобождаване от облагане с данък върху разходите по чл. 204, ал. 1, т. 2 от с.з.


По втори въпрос:


Законът за корпоративното подоходно облагане въвежда изисквания за документална обоснованост на разходите. Документалната обоснованост следва да е в съответствие с изискванията на чл. 10, ал. 1 и ал. 2 от ЗКПО, където е определено, че счетоводен разход се признава за данъчни цели, когато е документално обоснован чрез първичен счетоводен документ по смисъла на чл. 7 от Закона за счетоводството (ЗС), отразяващ вярно стопанската операция. Когато липсва документална обоснованост на разходите, с техния размер се преобразува счетоводният финансов резултат за годината по реда на чл. 26, т. 2 от ЗКПО.


В описания случай се касае за транспортна услуга, оказана от друго предприятие, предвид което считам, че когато документът (фактурата), отразява вярно стопанската операция и отговаря на критериите за документална обоснованост по смисъла на ЗСч, то и документираният по този начин разход се признава за данъчни цели.


По трети въпрос: 

Предпоставките, регламентиращи правото на приспадане на данъчен кредит, са посочени в Глава седма „Данъчен кредит“ от ЗДДС. Съгласно чл. 69, ал. 1 от закона, регистрираното лице има право да приспадне начисления данък за стоки или услуги, когато същите се използват за целите на извършваните от него облагаеми доставки. В случай, че получените доставки на стоки или услуги са предназначени за извършване на облагаеми доставки, по отношение на начисления данък за същите възниква право на приспадане на пълен данъчен кредит при ограниченията на чл. 70 и при условията на  чл. 71 от ЗДДС.


В чл. 70 от ЗДДС са посочени ограниченията на правото на приспадане на данъчен кредит. На основание чл. 70, ал. 1, т. 2 от ЗДДС правото на приспадане на данъчен кредит не е налице, независимо че са изпълнени условията на чл. 69 или 74, когато стоките или услугите са предназначени за безвъзмездни доставки или за дейности, различни от икономическата дейност на лицето.

Съгласно разпоредбата на чл. 70, ал. 3, т. 2 от ЗДДС ограничението на ал. 1, т. 2 от същия член не се прилага за транспортното обслужване от местоживеенето до местоработата и обратно от работодателя на работниците и служителите му, включително на тези по договори за управление, предоставяно безвъзмездно от работодателя за целите на икономическата му дейност.

В следствие на изложеното за дружеството е налице правото на приспадане на данъчен кредит за транспортно обслужване на наети от него лица, когато работният им график започва и приключва в часове, в които няма обществен транспорт, доколкото същото попада в обхвата на изключенията, регламентирани с разпоредбата на чл. 70,   ал. 3 от ЗДДС. 

		§ 1, т. 34 от ДР на ЗКПО





Към Ваш № 20-00-297/23.07.2014 г.


Относно:  прилагане на § 1, т. 34 от ДР на Закона за корпоративното подоходно облагане (ЗКПО) 



УВАЖАЕМИ  ГОСПОДИН …….,


Във връзка с Ваше писмо под горецитирания номер, постъпило в Централно управление на Национална агенция за приходите (НАП) и заведено с вх. № 24-34-90/23.07.2014 г., Ви уведомявам следното:


Казусът се свежда до прилагането на § 1, т. 34 от ДР на ЗКПО при следната фактическа обстановка:

Ваучери за храна на стойност 2 лева на отработен ден са предоставяни на работниците и служителите на база на реално отработени дни в изпълнение на стачно споразумение, сключено след възникнал трудов спор през 2010 г.


В съществуващата практика на Национална агенция за приходите се застъпва тезата, че макар и в основата на отношенията по социално-битово и културно обслужване на работниците да стои трудовото правоотношение, те не са в зависимост от престацията на работната сила. Тяхната цел е да обезпечи сфери от ежедневието на работника вън от трудовото правоотношение, но свързани с него, които засягат пряко и непосредствено живота и бита му през времето, когато престира труда си. В този смисъл придобивки, които се предоставят в зависимост от резултатите от положения труд или от отработените дни, са по-скоро фактори за определяне на допълнително трудово стимулиране, а не за разпределение на средствата за социално-битово и културно обслужване. 

Следва да се посочи, че така установената практика на НАП е принципна и не изследва в детайли естеството и реда и начина за предоставяне на различните видове социални придобивки в аспекта на критерия за общодостъпност, въведен с § 1, т. 34 от ДР на ЗКПО. Във връзка с това на основание чл. 10, ал. 1, т. 10 от Закона за Националната агенция за приходите в допълнение на така установената практика изразявам следното становище:

При преценката дали даден разход попада в обхвата на § 1, т. 34 от ДР на ЗКПО и по-конкретно дали за дадена социална придобивка е изпълнено изискването за общодостъпност на същата,  е необходимо да се анализира следното:


1. Дали съответната придобивка попада сред посочените в чл. 294 от КТ. 

Естеството на социалните придобивки е едновременно изключително разнообразно и строго конкретно във всеки отделен случай с оглед различните социални потребности. Именно заради това законодателят ги е формулирал общо, като принцип, а не ги е изброявал изчерпателно. Поради това и доколкото т. 7 на чл. 294 от КТ дава широка възможност за предоставяне на други (извън посочените в т. 1 – 6 на чл. 294) социални придобивки следва да се установи дали общото събрание на работниците и служителите или работодателят са определили поне сферата, в която ще се предоставя такъв тип социално-битово и културно обслужване. Този въпрос не стои по отношение на ваучерите за храна, защото те са изрично определени като социални разходи, предоставени в натура (чл. 204, т. 2, б. „б“ от ЗКПО).

Именно поради многообразието на видовете социални придобивки е необходима внимателна преценка за изпълнение на критерия за общодостъпност на всеки вид социална придобивка от гледна точка на нейното естество и предназначение. 


Например правото за ползване на почивни, спортни или културни бази на предприятието не е логично да се поставя в зависимост от отработените дни, защото то е право по принцип, произтичащо от наличието на трудовото правоотношение. Подобен вид социални придобивки ще изпълняват изискването за общодостъпност, ако всички наети лица могат да се ползват по право от тях. Още повече, такъв тип социални придобивки се ползват именно когато работникът или служителят не е на работа (в отпуск, в извънработно време, в почивни дни), т. е. обвързването на правото на достъп до такива придобивки с отработените за даден период дни,  ще е в противоречие с тяхната същност и цел.

Естеството на други видове социални придобивки, например свързани с хранене (столово хранене, купони или ваучери за храна) или с транспортно обслужване от местоживеенето до местоработата и обратно, предполага съответният ползвател да се явява на работа, т.е. тези придобивки биха изпълнили своята цел и ако получаването им е съобразено с отработените дни. Същността на тези придобивки предполага ежедневна потребност от тях, но необходимостта те да бъдат осигурявани от работодателя възниква именно когато наетото лице се явява на работа. 

2. Анализ на реда и начина, по които са предоставени съответните придобивки – по реда и начина, предвидени в чл. 293 от КТ, или по ред и начин, определени от ръководството на предприятието.


Видно е, че § 1, т. 34 от ДР на ЗКПО обхваща и двете възможности като алтернативни. Следва да се посочи обаче, че ако дадена социална придобивка не изхожда от волята на работниците и служителите, които фактически са нейни бенефициенти, това е по-скоро отклонение от общоприетия и законоустановен с чл. 293 от КТ принцип.  Дадената алтернативна възможност в § 1, т. 34 от ДР на ЗКПО не следва да омаловажава ролята на общото събрание на работниците и служителите при избора на вида и начина на предоставяне на дадена социална придобивка, а напротив, когато такава изразена воля е налице, тя трябва да бъде взета предвид за целите на определяне на съответния разход като социален. 

В конкретния случай волята на работниците и служителите е изразена посредством постигнато с работодателя стачно споразумение, а не чрез решение на общото събрание на работниците и служителите, но това не променя обстоятелството, че видът и начинът на предоставяне на социалната придобивка е в съответствие с волята на работниците и служителите и работодателят се е съгласил да изпълни техните искания. 

Следователно обстоятелството, че самите работници и служители са приели, а работодателят се е съгласил, че ваучерите за храна ще се предоставят на база на реално отработените дни (на стойност 2 лева на отработен ден), е показател за общодостъпност на социалната придобивка – тя се предоставя на всички в еднакъв размер (2 лева) и на еднаква база – реално отработени дни. 

Този извод е валиден без оглед на формата, чрез която са изразени волята на работниците и служителите и съгласието на работодателя – решение на общото събрание на работниците и служителите и съгласие от работодателя да осигури средства за изпълнението му, колективен трудов договор, в който страните са постигнали съгласие по отношение на социалните придобивки, стачно споразумение или под друга форма. С оглед допуснатите от ЗКПО алтернативни възможности по отношение на реда и начина на предоставяне на социалните придобивки, същественото по отношение на всички изброени форми е, че изискването на § 1, т. 34 от ДР на ЗКПО е изпълнено, доколкото редът и начинът за предоставяне на придобивките са определени или с волеизявление на работниците и служителите или на работодателя, или със съвместно волеизявление на двете страни.

   ЗАМ.Изпълнителен  Директор на


   НАЦИОНАЛНАТА АГЕНЦИЯ ЗА 


   ПРИХОДИТЕ:


  /ТЕМЕНУЖКА ЯНКОВА/

